14กองหุ้นไทยติดTOP100
เฟ้นจาก2.7หมื่นกองทั่วโลก&#8216;บัวหลวง&#8217;เจ๋งครองอันดับ15
22 ม.ค. 2556

เฟ้นจาก2.7หมื่นกองทั่วโลก‘บัวหลวง’เจ๋งครองอันดับ15
14 กองหุ้นไทยผงาดติดอันดับ 100 กองทุนหุ้นทั่วโลกที่ให้ผลตอบแทนดีที่สุดในปี 2555 แม้ตลาดหุ้นไทยจะติดแค่อันดับ 7 
บริษัท ธอมสัน รอยเตอร์ ลิปเปอร์ จัดลำดับ 100 กองทุนหุ้นทั่วโลกที่ให้ผลตอบแทนที่ดีที่สุดในปี 2555 จากจำนวน 27,153 กองทั่วโลก ปรากฏว่ามีกองทุนหุ้นของไทยติดอยู่ใน 100 อันดับแรกทั้งหมด 14 กองทุน โดยในจำนวนนี้เป็นกองทุนหุ้นของบริษัทหลักทรัพย์จัดการกองทุนรวม (บลจ.) บัวหลวง 11 กองทุน ที่เหลือเป็นของ บลจ.ยูโอบี (ไทย) บลจ.วรรณ และ บลจ.อเบอร์ดีน 
กองทุนเปิดบัวหลวงทศพล ของ บลจ.บัวหลวง อยู่ในอันดับที่ดีที่สุด คือ อันดับ 15 ให้ผลตอบแทน 75.92% 
นอกจากนี้ ยังมีกองทุนหุ้นจากประเทศในเอเชียติดใน 100 อันดับแรกอีก 23 กองทุน ได้แก่ กองทุนหุ้นจากปากีสถาน 14 กอง โดยอยู่ในอันดับ 4 ให้ผลตอบแทน 105.29% ในขณะที่ตลาดหุ้นปากีสถานเพิ่มขึ้น 49% และอีก 9 กองทุนจากประเทศอินเดีย 
ในขณะที่ บลจ.กสิกรไทย ออกรายงานเรื่อง ตลาดหุ้นที่ดีที่สุดและแย่ที่สุดในปี 2555 พบว่าผลตอบแทนของตลาดหุ้นไทยอยู่ในอันดับที่ 7 จากตลาดหุ้นทั่วโลก 
“ตลาดหุ้นที่มีผลตอบแทนดีที่สุด ได้แก่ ตลาดหุ้นเวเนซุเอลา ซึ่งให้ผลตอบแทนเป็นบวกกว่า 302.81% ทิ้งห่างตลาดหุ้นอันดับ 2 คือ ตลาดหุ้นตุรกี ซึ่งให้ผลตอบแทน 52.55% อย่างไม่เห็นฝุ่น เนื่องจากหุ้นในกลุ่มธนาคารของเวเนซุเอลา โดยเฉพาะหุ้นธนาคาร BBVA Banco Provincial ปรับตัวขึ้นไปกว่า 200%” บลจ.กสิกรไทย ระบุ
ขณะที่ตลาดหุ้นที่มีผลตอบแทนต่ำที่สุดในปี 2555 คือ ตลาดหุ้นไซปรัส ซึ่งปรับตัวลดลงกว่า 61% เนื่องจากปัญหาวิกฤตเศรษฐกิจในประเทศ